Olyntholaispuheet

**Olyntholaispuheet** (*olynthoslaiset puheet*; ; ) on yhteisnimitys kolmelle Demostheneen pitämälle puheelle, jotka oli suunnattu Makedonian Filippos II:sta vastaan Olynthoksen kaupungin ollessa uhattuna. Demosthenes piti puheet Ateenassa vuonna 349 eaa.

Puheet liittyvät aiheeltaan läheisesti Demostheneen niin kutsuttuihin filippolaispuheisiin.

## Historia

Olynthoksen kaupunki hallitsi laajaa aluetta nimeltä Khalkidike, ja se oli jo varhain käynyt sotia Ateenan ja Spartan kanssa sekä ollut pelottava vastustaja Makedonian valtaistuimella olleille Filippoksen edeltäjille. Pian Filippoksen valtaannousun jälkeen olynthoslaisilla oli hänen kanssaan kiistoja, jotka aluksi sovittiin, ja Filippos miellytti heitä luovuttamalla heille Anthemuksen. Tämän jälkeen he liittoutuivat hänen kanssaan sodassa Ateenaa vastaan, ja Filippos antoi heille Poteidaian, joka oli antautunut heidän yhteisille joukoilleen. Muutaman vuoden kuluttua, jolloin Filippos oli suuresti lisännyt valtaansa ja hankkinut huomattavan vaikutusvallan Thessaliassa ja Traakiassa, olynthoslaiset alkoivat huolestua ja pitää häntä liian vaarallisena naapurina. Välit katkesivat lopullisesti, kun Filippos hyökkäsi erään khalkidikelaiskaupungin kimppuun.

Olynthoslaiset lähettivät välittömästi lähetystön Ateenaan pyytämään apua. Filippos piti tätä sopimusrikkomuksena ja julisti olynthoslaisille sodan sekä hyökkäsi heidän alueelleen. Ateenaan lähetettiin toinen lähetystö, joka vaati kiireellisesti apua. Liittosuhdetta, jota ateenalaiset olivat turhaan tavoitelleet vuosina 357 ja 352 eaa., tarjottiin nyt ilmeisesti vähäisellä vastustuksella. Asiaa käsiteltiin Ateenan kansankokouksessa. Demades, huomattavan lahjakas mutta siveettömän maineen saanut puhuja, vastusti liittoa. Useita puhujia kuultiin, kunnes lopulta Demosthenes nousi tukemaan lähetystön pyyntöä. Liitto hyväksyttiin ja apujoukkojen lähettämisestä päätettiin. Khares lähetettiin Olynthoksen johtaman Khalkidiken liiton avuksi kahden tuhannen palkkasotilaan kanssa.

Demosthenes oli jo aiemmin ymmärtänyt Filippoksen muodostaman uhan suuruuden. Vuonna 351 eaa. hän oli pitänyt niin kutsutun *[[Ensimmäinen filippolaispuhe|Ensimmäisen filippolaispuheensa]]* Filippoksen valloituspolitiikkaa vastaan. Puhe ei tuolloin saanut aikaan toivottua vaikutusta. Nyt, niin kutsutuissa olynthoslaispuheissaan, Demosthenes pyrki korostamaan tilanteen tärkeyttä: Olynthokselle myönnetty apu ei riitä; on toimittava heti ja lähetettävä kaksi kansalaisarmeijaa, ei palkkasotilaita — toinen Olynthoksen suojelemiseksi, toinen häiritsemään Filipposta muualla. Tarvitaan runsaasti rahavaroja, ja Demosthenes vihjaa, että ateenalaisilla olisi sellaisia käsillä: hän viittaa kaupungin juhlarahastoon (), mutta tekee sen varoen. Tuohon aikaan oli vallassa Eubuloksen hallinto, ja hänen lakinsa oli säätänyt, että juhlarahastoon kajoaminen oli rikos. Demosthenes, joka kuului heikkoon vähemmistöön, saattoi toimia vain varovaisesti: hän vihjaa hallinnon vaihtamisen tarpeellisuudesta, mutta ei tee suoraa ehdotusta.

Lähetystöjen pyynnöstä ja Demostheneen voimakkaiden kehotusten vaikutuksesta ateenalaiset tekivät kyllä huomattavia ponnistuksia pelastaakseen Olynthoksen, mutta Ateenan toimet olivat hitaita ja riittämättömiä. Lopulta heidän toimensa vesitti Olynthoksessa itsessään punottu kavala salajuoni. Niin Olynthos ja muut Khalkidiken liiton kaupungit kukistuivat seuraavana vuonna eli 348 eaa. Ne tuhottiin, ja kaikki asukkaat orjuutettiin.

Tutkijoiden keskuudessa on ollut paljon erimielisyyttä kolmen puheen keskinäisestä järjestyksestä. Ei myöskään ole varmaa, pidettiinkö ne yhden vai useamman lähetystön yhteydessä. Yleensä puheet katsotaan pidetyn siinä järjestyksessä kuin ne on perinteisesti numeroitu.

## Puheet

Olyntholaispuheet ovat:

***[[Ensimmäinen olyntholaispuhe]]*** (; lat. *Olynthiaca I*) – Vuodelta 349 eaa. Puheen numero Demostheneen puheiden joukossa on 1.

Makedonian kuningas Filippos II oli hyökännyt Olynthosta vastaan. Olynthos, joka johti Khalkidiken liittoa ja oli aiemmin liittoutunut Makedonian kanssa, oli kääntynyt Ateenan puoleen saadakseen sotilaallista apua. Demosthenes kehottaa Ateenaa auttamaan Olynthosta viipymättä ja varoittaa Filippos II:n strategisesta oveluudesta. Hän painottaa, että Makedonian eteneminen Olynthoksen kautta uhkaisi suoraan Ateenan vaikutusvaltaa Aigeianmerellä. Puhe keskittyy erityisesti sotilaallisen avun kiireellisyyteen. Puhe vaikutti siihen, että Ateena päätti lähettää sotajoukkoja Olynthoksen avuksi, vaikkakin toimet olivat riittämättömiä ja viivästyneitä.

***[[Toinen olyntholaispuhe]]*** (; *Olynthiaca II*) – Vuodelta 349 eaa. Puheen numero Demostheneen puheiden joukossa on 2.

Filippoksen sota Olynthosta vastaan jatkui, ja hän oli saavuttanut lisää menestystä. Ateenan apu oli edelleen epäsäännöllistä ja puutteellista. Demosthenes arvostelee jyrkästi Ateenan kansankokouksen ja poliittisen eliitin hitautta ja haluttomuutta tehdä uhrauksia. Hän vaatii sotakustannusten rahoittamista myös juhlarahaston varoista, mikä oli poliittisesti arka aihe. Puhe herätti voimakasta keskustelua ja lisäsi painetta sotilaallisiin toimiin, mutta Demostheneen ehdotukset toteutuivat vain osittain.

Näissä kahdessa ensimmäisessä puheessa Demosthenes korostaa, että kaikki on vielä tehtävissä, ja huomauttaa, että Filippoksen ”asepuvussa” on monia heikkoja kohtia — tarmokas ja yhtenäinen politiikka voi vielä pysäyttää hänet.

***[[Kolmas olyntholaispuhe]]*** (; *Olynthiaca III*) – Vuodelta 349 eaa. Puheen numero Demostheneen puheiden joukossa on 3.

Olynthoksen asema oli jo vakavasti heikentynyt, ja Filippos lähestyi ratkaisua sodassa. Demosthenes esittää voimakkaan vetoomuksen Ateenan kunnian ja vastuun puolesta. Hän korostaa, että Olynthoksen auttaminen on samalla Ateenan oman turvallisuuden puolustamista.

Puheen sävyssä on selvä ero edellisiin: Demosthenes tekee selväksi, että paras tilaisuus on jo mennyt, ja että menetetty asema voidaan palauttaa vain epätoivoisin toimin. Hän puolustaa avoimesti juhlarahaston muuttamista sotakassaksi, ja tästä muodostuu koko puheen pääaihe, jota kaikki perustelut tukevat. Puhe ei enää kyennyt kääntämään tapahtumien kulkua. Olynthos kukistui ja tuhoutui vuonna 348 eaa., mikä merkitsi Makedonian ratkaisevaa voittoa Pohjois-Kreikassa.

## Lähteet

## Kirjallisuutta

* Demosthenes: *Olynthiacs 1–3*. Teoksessa